รัฐบาลไทย-ข่าวทำเนียบรัฐบาล-รมช.ธรรมนัส เปิดงาน “Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน” ให้ความสำคัญสมุนไพรไทย เพื่อให้เกิดความมั่นคงทางด้านสุขภาพ และก่อให้เกิดรายได้แก่เกษตรกร
วันพุธที่ 1 กันยายน 2564
รมช.ธรรมนัส เปิดงาน “Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน” ให้ความสําคัญสมุนไพรไทย เพื่อให้เกิดความมั่นคงทางด้านสุขภาพ และก่อให้เกิดรายได้แก่เกษตรกร
รมช.ธรรมนัส เปิดงาน “Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลัง เป็นประธานเปิดงาน “Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน” ณ ศูนย์ส่งเสริมและขยายพันธุ์พืชในเขตปฏิรูปที่ดิน ต.พระยาบันลือ อ.ลาดบัวหลวง จ.พระนครศรีอยุธยา ว่า จากสถานการณ์การแพร่ระบาดของไวรัสโควิด-19 ในปัจจุบันรัฐบาลได้มีนโยบายให้ความช่วยเหลือพี่น้องประชาชนที่ได้รับผลกระทบ และเล็งเห็นความสําคัญของการนําสมุนไพรฟ้าทะลายโจรมาใช้ประโยชน์ในการรักษาโรค กระทรวงเกษตรและสหกรณ์ จึงร่วมสนับสนุนนโยบาย โดยส่งเสริมด้านการผลิต และการสร้างมูลค่าเพิ่ม ซึ่งจะก่อให้เกิดรายได้ให้แก่เกษตรกร จึงได้ตั้งคณะกรรมการนโยบายการบริหารจัดการพืชสมุนไพรฟ้าทะลายโจรและพืชสมุนไพรอื่น พร้อมตั้งคณะอนุกรรมการเพื่อขับเคลื่อนยุทธศาสตร์ตามที่ได้กําหนดไว้ มุ่งเน้นการพัฒนาสมุนไพรไทยทั้งระบบ เพื่อให้เกิดความมั่นคงทางด้านสุขภาพ และความยั่งยืนทางด้านเศรษฐกิจด้วย
“สําหรับการจัดงาน "Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน” ในวันนี้ นับว่าเป็นจุดเริ่มต้นที่มีความสําคัญแก่พี่น้องเกษตรกรในเขตปฏิรูปที่ดิน ที่จะได้รับต้นฟ้าทะลายโจรจํานวน 1,000,000 ต้น แก่เกษตรกร จํานวน 100,000 ราย โดยให้เกษตรกรนําฟ้าทะลายโจรไปใช้ประโยชน์ในการดูแลสุขภาพ ในช่วงการระบาดของเชื้อไวรัสโควิด-19 พร้อมทั้งสนับสนุนองค์ความรู้การปลูก และการใช้ประโยชน์ที่ถูกต้องแก่เกษตรกร ซึ่งมีเป้าหมายแจกจ่ายฟ้าทะลายโจรให้กับเกษตรกรให้แล้วเสร็จภายในเดือนธันวาคม 2564 นี้ และเป็นการเตรียมความพร้อมของเกษตรกรและเครือข่าย เพื่อยกระดับการพัฒนาฟ้าทะลายโจรสู่ภาคอุตสาหกรรมต่อไป โดยจะต้องอาศัยความร่วมมือของทุกภาคส่วน ทั้งภาครัฐและเอกชน โดยเฉพาะกลไกของกระทรวงเกษตรและสหกรณ์ กระทรวงสาธารณสุข กระทรวงพาณิชย์ ภาคอุตสาหกรรม รวมถึงเครือข่ายเกษตรกรและสถาบันเกษตรกร” ร้อยเอก ธรรมนัส กล่าว
ดร.วิณะโรจน์ ทรัพย์ส่งสุข เลขาธิการสํานักงานการปฏิรูปที่ดินเพื่อเกษตรกรรม กล่าวเพิ่มเติมว่า การจัดงานในครั้งนี้ มีกิจกรรมการส่งมอบฟ้าทะลายโจรแก่ตัวแทนเกษตรกรจํานวน 10 จังหวัด ได้แก่ 1.จ.พระนครศรีอยุธยา 2.จ.ปทุมธานี 3.จ.ฉะเชิงเทรา 4.จ.นครปฐม 5.จ.อ่างทอง 6.จ.ชัยนาท 7.จ.ลพบุรี 8.จ.สุพรรณบุรี 9.จ.สระบุรี และ10.จ.สิงห์บุรี รวมไปถึงอีก 62 จังหวัด ซึ่งจะส่งมอบ ณ ส.ป.ก. จังหวัด พร้อมกันทั่วประเทศ และมีพิธีลงนามบันทึกข้อตกลงความร่วมมือ เรื่องการพัฒนาสมุนไพรในเขตปฏิรูปที่ดิน ระหว่างสํานักงานการปฏิรูปที่ดินเพื่อเกษตรกรรม (ส.ป.ก.) กับกรมพัฒนาที่ดิน (พด.) และกรมการแพทย์แผนไทยและการแพทย์ทางเลือก (พท.) อันจะเกิดการทํางานร่วมกันต่อไปในอนาคต
ทั้งนี้ ความร่วมมือระหว่าง ส.ป.ก. กับ พด. เป็นการร่วมมือกันพัฒนาโครงสร้างพื้นฐานปัจจัยการผลิตพืชสมุนไพรในเขตปฏิรูปที่ดิน คือดินและน้ํา เช่น พัฒนาและสนับสนุนการตรวจธาตุอาหารในดินและน้ํา ศึกษาออกแบบ วางแผนการบริหารจัดการทรัพยากรดินและน้ําอย่างเป็นระบบให้มีคุณภาพมาตรฐานและมีประสิทธิภาพ สําหรับความร่วมมือระหว่าง ส.ป.ก. กับ พท. จะเป็นความร่วมมือในการพัฒนาและสนับสนุนสมุนไพรไทยอย่างครบวงจร เช่น การผลิต การแปรรูปสมุนไพรประเภทต่าง ๆ แก่เกษตรกรในเขตปฏิรูปที่ดินให้มีประสิทธิภาพ และมีคุณภาพ การสร้างผลิตภัณฑ์สมุนไพรของเกษตรกรให้มีความหลากหลาย มีคุณภาพมาตรฐาน ทั้งประเภทยา อาหาร อาหารเสริม เวชสําอาง และสินค้าบริการต่าง ๆ ให้เป็นที่ยอมรับเป็นต้น